Telesphore Toppo

Telesphore Placidus Toppo (Chainpur, Biharreko probintzia, Britainiar Raj, 1939ko urriaren 15a – Ranchi, Jharkhand, 2023ko urriaren 4a) indiar elizgizon katolikoa izan zen. 1978tik 1984ra Dumkako apezpikua izan zen, 1984tik 1985era Ranchiko artzapezpiku lagunkidea eta 1985etik 2018ra Ranchiko ordinarioa. 2003an, Joan Paulo II.a aita santuak kardinal izendatu zuen. Jatorri tribaleko lehen kardinal bihurtu zen Indian.

 Bizitza 

Ranchiko St. Xavier's Collegen ikasi ondoren, Erromako Urbaniana unibertsitatera joan zen. 1969ko maiatzaren 3an apaiztu zen Franz von Streng apezpikuaren eskutik.

Denbora batez Torpako San Jose eskolako eta Lievens Lanbide Zentroko zuzendari gisa aritu zen. 1978ko ekainaren 8an, Paulo VI.a aita santuak Dumkako apezpiku izendatu zuen. Urte bereko urriaren 7an jaso zuen apezpiku-ordenazioa Pius Kerketta artzapezpikuaren eskutik. 1984ko azaroaren 8an Ranchiko artzapezpiku lagunkide izendatu zuten, eta 1985eko abuztuaren 7an bertako artzapezpiku me tropolitar bilakatu zen.

2003ko urriaren 21ean, Joan Paulo II.a aita santuak Toppo kardinal-apaiz izendatu zuen, Sacro Cuore di Gesù agonizzante a Vitinia titulua emanez. Indiako hirugarren kardinala eta adivasi jatorriko lehen kardinala izan zen. Titulu hori «Indiako Eliza tribalaren bereizgarritasun marka eta bere hazkundearen aitortza» zela adierazi zuen.

Toppo kardinalak 2005eko eta 2013ko konklabeetan parte hartu zuen.

Bi aldiz hautatu zuten Indiako apezpiku-konferentzia katolikoko presidente bi urteko agintaldirako, 2004an eta 2006an.

2008ko Apezpikuen Kontzilioan, ahalegin ekumenikoak babestu zituen, baina «Egiaren diluzioaren» aurka ohartarazi zuen eta Pazkoa ospatzeko data komun bat adosteko eskatu zuen. 2012ko Ebanjelizazio Berriari buruzko Kontzilioan, erlijio-ordenei misio-lanean berriro hasteko deia egin zien.

2008ko otsailaren 11n, Maria dohainen bitartekaria eta gizateriaren berreroslekidea dela dioen dogma berri bat aldarrikatzeko eskatu zuen.

Toppo Elijah Institutuko Munduko Erlijio Liderren Batzordeko kide izan zen.

2018ko ekainaren 24an, Frantzisko aita santuak Topporen dimisioa onartu zuen Ranchiko artzapezpiku gisa, eta Felix Toppo izendatu zuen bere ondorengo.

Telesphore Toppo Mandarreko Constant Lievens ospitalean hil zen 2023ko urriaren 4an, 83 urte zituela.

 Ondorengotza apostolikoa 

 Erreferentziak 

 Kanpo estekak 

Kategoria:Indiako artzapezpikuak
Kategoria:Indiako katolikoak
Kategoria:Paulo VI.ak izendatutako apezpikuak
Kategoria:Indiako kardinalak
Kategoria:Joan Paulo II.ak sortutako kardinalak
Kategoria:XX. mendeko indiarrak
Kategoria:XXI. mendeko indiarrak